Према пропозицијама сваки академик који од Академије добије „Медаљу САНУ”, као награду за научне резултате, обавезан је да у САНУ одржи предавање о свом научном раду и резултатима тога рада. Тим поводом академик Василије Крестић написао је текст под насловом „Осврт на мој научни рад”, који ће бити прочитан на скупу који ће бити одржан у Академији 29. априла ове године.

 Академик Крестић је у сажетом облику извршио анализу својих најважнијих научних резултата. Навео је наслове својих значајнијих књига (*Хрватско-угарска нагодба 1868. године; Историја Срба у Хрватској и Славонији 1848‒1914; Велокохрватске претензије на Војводину, Босну и Херцеговину; Геноцидом до велике Хрватске; Јосип Јурај Штросмајер ‒ Хрват, Великохрват или Југословен; Историја српске штампе у Угарској 1791‒1914, Срби у Угарској 1790‒2018; Историографски чланци и расправе,* књ. 1, 2 и друге) и нагласио да је своја научна истраживања, током протеклих шездесет година, највише пажње посветио изучавању историје Срба у Хрватској, српско-хрватским односима, југословенским идејама, великохрватским тежњама, геноциду почињеном над Србима у Независној држави Хрватској и целокупној историји Срба у Угарској у 18, 19 и 20 веку. Истакао је да су његови радови засновани на богатој и разноврсној прворазредној архивској грађи домаћег и страног порекла, да су закључци до којих је дошао поуздани и да не могу бити оспорени али да могу бити допуњени. Да о својим радовима не би давао нарцисоидне оцене на многим местима наводио је шта су о његовим радовима писали поједини историчари, као што су: Виктор Новак, Чедомир Попов, Славко Гавриловић, Раде Петровић, Милутин Перовић, Милорад Екмечић, Коста Милутиновић, Андрија Раденић, Софија Божић, Дејвид Меккензи, В. И. Фреидзон и други.

 Утексту осврта на сопствени научни рад академик Крестић је потсетио и на то да је више од 13 година био секретар Одељења историјских наука, да је пуних 40 година руководио Архивом САНУ у Београду, да је при Архиву основао Кабинет за медаље, да је био један од иницијатора за покретање послова на „Српској енциклопедији”, да је при одбору за Историју Срба у Хрватској и Славонији, чији је оснивач и вишегодишњи председник, покренуо „Зборник о Србима у Хрватској и Славонији”, који је до сада објављен у 13 књига.

 У осврту на свој научни рад академик Крестић је нагласио да је издао десетак књига разноврне архивске грађе, да је био уредник многих књига зборника радова и периодичних публикација.